I dragens klør

I dragens klør er en norsk roman, utgitt som bok nummer 2 i den 83 bind store serien om western-helten og US-marshalen Morgan Kane. Boka ble lansert i 1966, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.
Boka kom ut i forlagets pocketserie Stjernebøkene, som Stjerne-bok nr 306, og kostet tre kroner og femogtyve øre.


== Handlingen ==
I dragens klør forteller om Kane, 33 år gammel, som Texas Ranger av 2. grad. Denne gang sendes han ut på oppdrag av ranger-majoren Monroe med eksplisitt ordre: Finn de kriminelle som sender den meksikanske statens azeker-skatter til Cuba og Texas, hold deg unna kvinnfolkaffærer. Kane drar på langtur til Mexico, dreper revolvermennene Chet og Fernando Zapata, en bartender og fem hester og løser første del av oppdraget. Men ingen er perfekt, og stikk i strid med majorens ordre sender Hallbing Kane til sengs med begge bokas kvinner, både barpiken Juanita Perez og medlemmet av det spansk-amerikanske forbund for industriell og kulturell hjelp, den meksikanske overklassekvinnen Zarco Palacio. 


== Mottagelsen av boka ==
I dragens klør kom ut før Kane-serien var blitt den store salgsuksessen, da bøkene fortsatt ble utgitt i nokså normale pocket-opplag på 12 000–16 000 eksemplarer. Men da serien for alvor slo an fire-fem år senere, ble I dragens klør trykket opp i stadig nye opplag. Mens den fortsatt ble utgitt i Bladkompaniets opprinnelige pocket-serie, kom boka i minst seks opplag. I tillegg ble den solgt i hardcover-versjon da Bladkompaniet i årene 1972–1974 lanserte serien i innbundet utgave, med to bøker i hvert bind.Bokserien ble populær også utenfor Norge. Etter hvert kom I dragens klør på mange språk: I Sverige ble den gitt ut i 1971 på B. Wahlströms Bokförlag under tittelen Skoningslös jakt og i England samme året på Corgi Books som The claw of the dragon. I 1971 kom den ut i Danmark  på Bogforlaget Jaro som Dragens kløer, i Finland på Otava i 1973 som Lohikäärmeen kynsissä, i Tyskland i 1975 i Pabel Verlags serie ‘Star Western’ som In den klauen des Drachen, i Spania i 1976 på Garbo Editorial som La garra del dragón, i Frankrike i 1979 på Librairie des Champs-Elysées som Dans les griffes du dragon  og i Nederland i 1982 på Aktie-Pockets som In de klauwen van de draak. Island fikk sin utgave på Prenthusið - Í klóm drekans.


== Senere utgivelser ==
Da Bladkompaniet i 1991 ga ut serien på nytt, besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Boken I dragens klør ble derfor utgitt i et dobbeltbind i bok nr. 9, sammen med Uten nåde. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket, kom I dragens klør i 2003 som bok 16 i bind 15–16. 
Etter at Aller forlag i 2008 tok over rettighetene, ble bøkene fra 2009 gitt ut enkeltvis, fortsatt i kronologisk rekkefølge, men med noen justeringer. Boken I dragens klør ble dermed gjenutgitt i 2011 som bok nr. 20, en utgivelse som i 2019 ble lansert som lydbok av Norsk lyd- og blindeskriftbibliotek, innlest av Jan Olav Simonsen.Plasseringen som bok 20 i serien er også beholdt i senere utgivelser, som i Cappelen Damms lydbokversjon fra 2019, lest inn av Torgeir Reiten.


== Referanser ==


== Kilder ==
Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 78–79.